Eelnõu 18.04.2024

Esitaja: vallavalitsus

Ettekandja: sotsiaalosakonna juhataja

Terje Lihtsa



**KANEPI VALLAVOLIKOGU**

**MÄÄRUS**

Kanepi 18.04.2024 nr 1-2/…

**Puudega inimeste eluruumi kohandamise toetuse andmine**

Määrus kehtestatakse kohaliku omavalitsuse korralduse seaduse § 22 lõike 1 punkti 5, sotsiaalhoolekande seaduse § 14 lõike 2, § 42 lõike 1.

**§ 1. Reguleerimisala**

(1) Toetuse andmise kord reguleerib puudega isiku eluruumi kohandamisega (edaspidi eluaseme kohandamine) seotud kulude hüvitamist Kanepi valla eelarvest selleks ettenähtud vahenditest.

(2) Korra eesmärk on soodustada puudega isikute iseseisvat toimetulekut, leevendada või kõrvaldada puudest tingitud takistusi eluruumi kasutamisel.

**§ 2. Mõisted**

Käesolevas määruses mõistete kasutamisel lähtutakse sotsiaalhoolekande seaduses määratletud mõistetest, vastava mõiste puudumisel aga sõna üldlevinud tähendusest.

**§ 3. Õigustatud isikud**

Toetust on õigus taotleda isikul kelle rahvastikuregistrijärgne ja tegelik elukoht on Kanepi vald ja kellele on Sotsiaalkindlustusameti otsusega määratud puue ning kes vajab eluruumi kohandamist puudest tulenevate erivajaduste tõttu.

**§ 4. Toetatavad tegevused**

Toetus määratakse kohandusteks, mis soodustavad puudega isiku iseseisvat toimetulekut ja parandavad:

1) liikuvusega seotud toiminguid, sealhulgas eluruumi sissepääsu, hoone välisukse ja eluruumi vahelise käigutee, hoone ja selle territooriumile sissepääsu või piirde kohandamist;

2) hügieenitoimingutega seotud tegevusi;

3) köögitoimingutega seotud tegevusi.

**§ 5. Eluruumi kohandamise taotlemine**

(1) Kui Kanepi valla eelarves on toetuse maksmiseks raha ette nähtud, saab taotluse esitada 01. augustist kuni 31. augustini.

(2) Eluruumi kohandamist taotlev isik või tema esindaja (edaspidi taotleja) esitab vallavalitsusele kirjaliku taotluse, milles märgitakse:

1) kohandustöödega seonduvad hinnapakkumised (vähemalt 2 pakkumist);

2) eluruumi omaniku kirjaliku nõusoleku eluruumi kohandamiseks, kui taotleja ei ole kohandatava eluruumi omanik;

3) eluruumi kaasomaniku kirjaliku nõusoleku eluruumi kohandamiseks, kui taotleja ei ole kohandatava eluruumi ainuomanik;

4) eluruumi omaniku või kaasomaniku kirjaliku kinnituse puudega isiku (kelle jaoks teostatakse eluruumi kohandamine) eluruumi kasutamisõigus vähemalt 5 aasta jooksul peale eluruumi kohandamist.

5) korteriühistu nõusoleku, kui eluruumi kohandamisega seonduvad tööd teostatakse väljaspool eluruumi;

6) taotleja, tema ülalpidamiskohustusega isikute ja pereliikmete majanduslikku seisundit tõendavad dokumendid.

**§ 6. Taotluste hindamine ja toetuse saajate nimekirja koostamine**

(1) Kohanduse vajaduse sisuliseks hindamiseks teeb sotsiaalosakonna ametnik kodukülastuse (kodukülastusi), mille käigus kaardistab koostöös isikuga tema elukeskkonnast tulenevad takistused ja võimalikud lahendused puudest tulenevate personaalsete tegevuspiirangute vähendamiseks eluruumis. Vastutaval ametnikul on õigus teha elukeskkonnast tulenevatest takistusest fotod.

(2) Vastutav ametnik kaasab vajadusel hindamisprotsessi majandusosakonna eest vastutava teenistuja või muu eksperdi.

(3) Sotsiaalosakond hindab kogutud andmete põhjal kohandamise vajadust, võimalikkust ja põhjendatust.

(4) Eluruumi kohandamise kulude hüvitamise taotlused vaatab läbi sotsiaalosakond.

(5) Sotsiaalosakonnal on õigus nõuda lisadokumente, kaaluda eksperdi hinnangut ning töö ja materjali hinnapakkumisi ning teha säästlikumate lahenduste kasutamise ettepanekuid.

(6) Taotluse võib jätta rahuldamata, kui:

1) eluaseme soovitud viisil kohandamine ei paranda taotleja liikuvusega seotud toiminguid, köögi- või hügieenitoiminguid;

2) eluaset on lepingulise kasutusõiguse tähtaja tõttu võimalik kasutada ebamõistlikult lühikest aega;

3) taotleja ei võimalda taotluse asjaolusid ja eluaset kontrollida;

4) eluaseme soovitud viisil kohandamine ei ole ehituslikult või tehniliselt mõistlik;

5) esinevad muud asjaolud, mille tõttu eluaseme kohandamine ei ole taotleja vajadusi arvestades põhjendatud.

(7) Taotluse võib osaliselt rahuldada, kui projekti eesmärgid, tulemused või väljundid on saavutatavad ka taotletust väiksema toetuse summaga.

**§ 7. Toetuse määramine**

(1) Otsuse hüvitise määramise või määramata jätmise kohta teeb vallavalitsus 10 tööpäeva jooksul viimase nõutud dokumendi saamisest või dokumendi esitamise tähtaja möödumisest.

(2) Otsus tehakse isikule teatavaks viie tööpäeva jooksul arvates otsuse tegemise päevast.

**§ 8. Hüvitise väljamaksmine**

(1) Hüvitise väljamaksmiseks esitab taotleja pärast kohanduste teostamist sotsiaalosakonnale kulu tõendavad dokumendid.

(2) Vallavalitsus kontrollib eluruumi kohandamiseks tehtud tööde ja kuludokumentide vastavust, koostades vastavasisulise akti, milles märgitakse muu hulgas eluruumi kohandamiseks tehtud tööd, hinnang tehtud tööde ja kuludokumentide vastavusele.

(3) Hüvitis makstakse pärast akti koostamist taotleja arvelduskontole 30 kalendripäeva jooksul.

**§ 9. Hüvitise tagasinõudmine**

Vallavalitsusel on õigus hüvitis tagasi nõuda, kui selgub, et taotleja või tema seaduslikesindaja või hüvitise saaja on esitanud hüvitise taotlemisel valeandmeid.

**§ 10. Rakendussätted**

Määrus jõustub kolmandal päeval pärast avaldamist Riigi Teatajas.

Piret Rammul

volikogu esimees

**SELETUSKIRI**

Kanepi Vallavolikogu määruse eelnõule

**Puuetega inimeste eluaseme füüsilise kohandamiseks toetuse andmine**

Kohaliku omavalitsuse korralduse seaduse (edaspidi KOKS) § 6 lg 1 kohaselt on kohaliku omavalitsuse üksuse ülesandeks korraldada antud vallas või linnas sotsiaalteenuseid, -toetusi ja muud sotsiaalabi, kui need ülesanded ei ole seadusega antud kellegi teise täita. KOKS § 22 lg 1 p 5 kohaselt kuulub volikogu ainupädevusse toetuste andmise ja valla või linna eelarvest finantseeritavate teenuste osutamise korra kehtestamine. Sotsiaalhoolekande seaduse (edaspidi SHS) § 14 lg 1 kohaselt on kohaliku omavalitsuse üksuse kohustus kehtestada sotsiaalhoolekandelise abi andmise kord, mis peab sisaldama vähemalt sotsiaalteenuste ja -toetuste kirjeldust ja rahastamist ning nende taotlemise tingimusi ja korda. SHS § 42 lg 1 kohaselt peab kohaliku omavalitsuse üksus aitama eluruumi kohandamisel või sobiva eluruumi saamisel isikuid, kellel on puuetega inimeste sotsiaaltoetuste seaduse § 2 lõike 1 tähenduses puudest tingituna raskusi eluruumis liikumise, endaga toimetuleku või suhtlemisega, kohaliku omavalitsuse üksus abistab ka eluruumi kohandamisel või sobivama eluruumi saamisel. Eluruumi kasutamise võimaluse kindlustamisel tuleb lähtuda põhimõttest, et puudega isik saaks võimalikult kaua elada koduses keskkonnas (SHS § 42 lg 2).

Kohandamine tähendab eluruumi ümberehitamist sellisel viisil, et inimesele on loodud nii tema erivajadustest tulenevad spetsiifilised (näiteks kaldtee, platvormtõstuk jne) kui ka puudest tulenevad tavapärased ümberehitused nagu pesemisruumis vanni asendamine dušiga. Kohandamise käigus võib rajada ka näiteks erivajaduse tõttu ohutust tagava piirde, aiavärava automaatika või tuua köögi tööpinnad ja tehnika madalamale tasapinnale. Puuetega inimeste eluruumide kohandamise abistamine on kohaliku omavalitsuse üksusele seadusest tulenev kohustus (SHS § 42 lg 1). Eluruumi kohandamise eesmärk on tagada puudega isiku, kellel on puudest tingituna raskusi eluruumis liikumise, endaga toimetuleku või suhtlemisega, võimalikult iseseisev või võimlikult vähest kõrvalabi vajav turvaline toimetulek oma eluruumis, sellesse sisenemisel ja sealt väljumisel. Puudega isik on isik, kellele on määratud puue puuetega inimeste sotsiaaltoetuste seaduse § 2 lõike 1 tähenduses. Puudega isikud võivad oma majanduslikust seisundist lähtuvalt vajada kohaliku omavalitsuse üksuse toetust eluruumide kohandamisega seonduvate kulude kandmisel. Perioodil 2020-2023 toetas riik Euroopa Regionaalarengu Fondist kohaliku omavalitsuse üksuseid puuetega inimeste kodude kohandamisel ligi kümne miljoni euroga. Projektis osalenud kohaliku omavalitsuse üksustele kodu kohandamise toetuste andmist reguleerib sotsiaalkaitseministri 26.02.2018 määrus nr 4 „Puuetega inimeste eluaseme füüsiline kohandamine“ (edaspidi määrus). Eelpool nimetatud määruse § 24 lg 4 kohaselt tuleb toetust saanud kohaliku omavalitsuse üksusel jätkata vähemalt viie aasta jooksul arvates projekti abikõlblikkuse perioodi lõppemisest puudest tuleneva tegevuspiiranguga inimeste eluruumide kohandamist vastavalt nende individuaalsetele vajadustele. Samas on selline kohustus kohaliku omavalitsuse üksusele SHS §-st 42 tulenevalt.

Kanepi valla eelarves on aastal 2024 planeeritud puuetega inimeste eluaseme füüsilise kohandamiseks toetamiseks …. eurot.

Eelnõu koostas sotsiaalnõunik Terje Lihtsa

Ettekandja Terje Lihtsa